Damaskinos
Store norske leksikon,Religion og filosofi,Religioner og livssyn,Kristendom,De ortodokse kirker
Damaskinos var en gresk erkebiskop. Han var viktig i den greske motstandsbevegelsen under andre verdenskrig og midlertidig regent i Hellas fra 1944–1946.
Damaskinos var abbed ved Athos-klosteret fra 1918–1922, deretter biskop av Korinth fra 1922–1938. Han ble i 1938 utnevnt til erkebiskop av Athen og den gresk-ortodokse kirkes primas. General Metaxas, som var president i Hellas, annullerte utnevnelsen fordi Damaskinos stod i opposisjon til det antidemokratiske regime. Deretter satt Damaskinos internert i et fjellkloster til 1942, da han ble kalt tilbake av Den hellige synode.Damaskinos ble en av de åndelige ledere for motstandsbevegelsen i Hellas og satt en tid i tysk fangenskap. En konferanse av landets ledende politikere som var sammenkalt av britene i desember 1944, valgte Damaskinos til midlertidig regent. Han gikk av i 1946 da kong Georg 2 etter folkeavstemning kom tilbake til Hellas. Les mer i Store norske leksikon Hellas' historie Den ortodokse kirke